Baarle-Hertog
Store norske leksikon,Geografi,Verdens geografi,Europa,Belgias geografi
Baarle-Hertog er en belgisk kommune, tilhørende provinsen Antwerpen i regionen Flandern, og består av en rekke enklaver i Nederland nord for grensen. Kommunen hadde 2705 innbyggere i 2018 og har et areal på 7,48 kvadratkilometer.
Egentlig består kommunen av 24 separate deler spredt rundt i den nederlandske kommunen Baarle-Nassau. Baarle-Hertog omfatter dessuten den lille grenda Zondereigen sør for den belgisk-nederlandske grensen. Ved siden av hoveddelen Zondereigen består Baarle-Hertog av tyve belgiske eksklaver inne i Nederland og tre på grensen mellom Nederland og Belgia. Dessuten ligger det syv nederlandske eksklaver inne i de belgiske eksklavene, og en nederlandsk eksklave i Zondereigen. Da de to Baarle-kommunene er så infiltrert i hverandre, har de et nært samarbeid for å ordne de nødvendige tekniske saker. Siden 1754 har de begge vært unntatt fra fiskale lover, og området har derfor vært et søkt sted for smuglerhandel. For til enhver tid å kunne vite hvor man er, er nummerskiltene på husene forsynt med henholdsvis de belgiske og de nederlandske nasjonalfargene.Baarle-Hertog har vært en egen enhet siden 1479 da Baarle-Hertog ble utskilt fra det øvrige område som tilhørte baroniet Breda. Ved freden i Münster i 1648 etter den nederlandske 80-årskrig ble Baarle-Hertog stadfestet som del av baroniet Turnhout, noe som forklarer hvorfor området i dag er belgisk. Under første verdenskrig var området ikke besatt av tyskerne og tjente da som et viktig spionsenter for de allierte. Les mer i Store norske leksikon Belgia Belgias geografi Belgias historie Nederlands geografi Regionen Flandern